b'\n_START_ARTICLE_\nToivo Maimets\n_START_SECTION_\nHaridus\n_START_PARAGRAPH_\nMaimets \xc3\xb5ppis Tartu 2. Keskkoolis ja Tartu 5. Keskkoolis (l\xc3\xb5petas aastal 1975). P\xc3\xa4rast keskkooli l\xc3\xb5petamist asus ta \xc3\xb5ppima bioloogiat Tartu \xc3\x9clikooli, mille l\xc3\xb5petas 1980. 1984. aastal kaitses ta Moskva Riiklikus \xc3\x9clikoolis teaduste kandidaadi kraadi molekulaarbioloogia erialal. 1985\xe2\x80\x931989 oli ta Briti N\xc3\xb5ukogu saatel \xc3\xb5pilane ja teadlane Marie Curie Uuringute Instituudis Suurbritannias._NEWLINE_1991. aastal kaitses ta Tartu \xc3\x9clikoolis doktorikraadi molekulaarbioloogia erialal. Tema doktorit\xc3\xb6\xc3\xb6 kannab pealkirja "Studies of human oncoprotein p53" ("Inimese onkovalgu p53 uuringud").\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nAastail 1978\xe2\x80\x931986 oli Maimets \xc3\xb5pingute k\xc3\xb5rvalt t\xc3\xb6\xc3\xb6l Tartu \xc3\x9clikoolis tehniku ja teadurina, aastail 1986\xe2\x80\x931992 oli ta Eesti Biokeskuse teadussekret\xc3\xa4r._NEWLINE_Alates 1992. aastast on Maimets Tartu \xc3\x9clikooli rakubioloogia professor. Seejuures oli ta 1993\xe2\x80\x931995 Tartu \xc3\x9clikooli bioloogia-geograafiateaduskonna dekaan ning 1995\xe2\x80\x931998 Tartu \xc3\x9clikool teadus- ja arendusprorektor._NEWLINE_Toivo Maimets oli 1999\xe2\x80\x932003 ja on taas alates 2008. aastast T\xc3\x9c Molekulaar- ja Rakubioloogia Instituudi juhataja. Vahemikus 2001\xe2\x80\x932007 oli ta ka Geeni- ja Keskkonnatehnoloogia Tippkeskuse direktor._NEWLINE_Oma teadust\xc3\xb6\xc3\xb6s on ta uurinud bakteriaalse valgus\xc3\xbcnteesi molekulaarseid mehhanisme (eelk\xc3\xb5ige ribosoomivalkude osa peptid\xc3\xbc\xc3\xbcltransferaasses reaktsioonis), rakkude normaalset arengut v\xc3\xb5imaldavaid ning kasvajaid tekitavate h\xc3\xa4irete molekulaarseid protsesse._NEWLINE_2003\xe2\x80\x932005 oli Maimets Eesti Vabariigi haridus- ja teadusminister Juhan Partsi valitsuses._NEWLINE_2006\xe2\x80\x932007 oli ta k\xc3\xbclalisprofessor Newcastle\'i \xc3\x9clikoolis Suurbritannias._NEWLINE_2012 kandideeris ta Tartu \xc3\x9clikooli rektoriks.\n_START_SECTION_\n\xc3\x9chiskondlik tegevus\n_START_PARAGRAPH_\nAlates 2001. aastast on Maimets seotud Tartu \xc3\x9clikooli Eetikakeskuse t\xc3\xb6\xc3\xb6ga ning 2009. aastast alates on ta eetikakeskuse n\xc3\xb5ukogu esimees. 2004\xe2\x80\x932011 oli ta UNESCO Rahvusvahelise Bioeetika Komitee aseesimees._NEWLINE_Alates 2005. aastast on Maimets Tartu Linnavolikogu liige._NEWLINE_2006\xe2\x80\x932012 oli ta Eesti Teadusfondi n\xc3\xb5ukogu liige, 2009\xe2\x80\x932012 selle esimees. Alates 2012. aastast on ta Eesti Teadusagentuuri) n\xc3\xb5ukogu liige. 2006. aastast on ta Euroopa Molekulaarbioloogia Konverentsi liige (alates 2008 asepresident ja alates 2010 president). Eesti Vabariigi Innovatsioonipoliitika N\xc3\xb5ukogu liige alates 2007. aastast ning Eesti Biotehnoloogia Liidu n\xc3\xb5ukogu liige ja Euroopa Teadusfondi N\xc3\xb5ukogu liige alates 2009. aastast. Alates 2012. aastast on ta Tartu \xc3\x9clikooli n\xc3\xb5ukogu liige. _NEWLINE_Maimets on ka Academia Europaea, Euroopa V\xc3\xa4hiuuringute Assotsiatsiooni ja Ameerika V\xc3\xa4hiuuringute Assotsiatsiooni liige._NEWLINE_Maimets kuulub Kaitseliidu Tartu maleva Akadeemilisse malevkonda.\n_START_SECTION_\nIsiklikku\n_START_PARAGRAPH_\nTema isa Olev Maimets oli Tartu \xc3\x9clikooli anatoomia \xc3\xb5ppej\xc3\xb5ud. Tema vend, Matti Maimets, on Tartu \xc3\x9clikooli Kliinikumi nakkusosakonna juhataja. _NEWLINE_Toivo Maimets on abielus ja tal on kolm last (Andri Maimets, Kaire Maimets-Volt ja Martti Maimets).'